Rijeka, 11. studenog 2019.g.

**PRIOPĆENJE ZA MEDIJE**

**PROGRAMI ZA DJECU I O DJECI UNUTAR CJELINE *27 SUSJEDSTAVA* EPK PREDSTAVLJAJU SE NA KONFERENCIJI *DJECA U FOKUSU* U MRKOPLJU**

**U** **utorak, 12. studenog** 2019.g. s početkom **u 10.00 sati** **u Domu kulture u Mrkoplju** (Novi Varoš 1, Mrkopalj) **Društvo Goranin Zagreb** uz pokroviteljstvo **Primorsko-goranske županije** organizira **Konferenciju *Djeca u fokusu*** na kojoj će se okupiti **ključne osobe i organizacije uključene u osmišljavanje i realizaciju programa i projekata namijenjenih djeci s područja Gorskog kotara**.

Jedna od sudionica ove konferencije je i **Branka Cvjetičanin**, **voditeljica programa 27 susjedstava Europske prijestolnice kulture, koja će predstaviti susjedstva Europske prijestolnice kulture, s fokusom na programe s djecom i o djeci**.

Na izlaganju pod nazivom ***Prvi i drugi razred* bit će predstavljeni dijelovi programa Festivala susjedstava koji su direktno povezani s djecom**.

Naime, tijekom 2020. godine kada Rijeka, kao urbano središte Primorsko-goranske županije, nosi titulu Europske prijestolnice kulture, u 27 susjedstava održavat će se **Festivali susjedstava**, različiti **kulturno-umjetnički programi, kroz koje susjedstva progovaraju o svojoj svakodnevici i o problemima koji su sastavni dio urbanih i ruralnih sredina.**

Tako je, primjerice, tema **susjedstva Fužine** depopulacija Gorskog kotara, dodatno potaknuta situacijom u osnovnoj školi u Liču, koja ima samo prvi i drugi razred, a koje pohađaju ukupno tri učenika. Program susjedstva Fužine obuhvaća boravak umjetnika i umjetničkih kolektiva koji rade s mještanima, u suradnji s bečkom Akademijom primijenjene umjetnosti, točnije Katedrom za znanost i umjetnost. Profesori i studenti Akademije, s lokalnom zajednicom rade na modelu razvoja i podrške alternativnim programima edukacije za djecu i odrasle u Fužinama.

Također, bit će riječi i o programima ostalih susjedstava Europske prijestolnice kulture koji uključuju djecu. U **susjedstvu Kastav** djeca se, primjerice, kroz ČA-čitalnicu bave pitanjem manjinskih jezika i dijalekata, dok će se u **susjedstvu Matulji** kroz majstorske radionice, djeca učiti izradi scenografije za predstave, lutkarstvu i slično.

**Susjedstvo Opatija** djecu će uključivati u svoje programe kojima propituju ekološku budućnost bez otpada u turizmu, a **susjedstvo Turnić-Mlaka** u svoje je programe uključilo učenike Elektroindustrijske i obrtničke škola Rijeka te učenike riječke Srednje škole za elektrotehniku i računalstvo.

Bit će predstavljeni i raznoliki programi **susjedstva Škurinje**, koji uključuju kreativno i umjetničko aktiviranje susjedstva, oblikovanje angažiranije zajednice te održavanje edukacije o urbanim „zelenim“ temama, a u koje će biti uključena mnogobrojna kvartovska djeca, dok će u **susjedstvu Pehlin** biti izveden program Osnovne škole Pehlin *Bogatu djecu uče ljudi, siromašnu ekrani*.

Prezentirat će se i program **susjedstva Gomirje**, kroz koji će britanska organizacija GreenWise People održati *Šumsku školu za djecu i odrasle*, a u **susjedstvu Kuti** održat će se umjetnička rezidencija *Šuma priča*, u kojima će boraviti ilustratori i dječji književnici.

U **susjedstvima Mrkopalj** i **Delnice**, o čemu će na konferenciji također biti riječi, tijekom 2020. godine boravit će razni umjetnici angažirani kroz europski projekt Centriphery, koji će između ostalog u tamošnjim osnovnim školama održavati kreativne radionice, a predstavit će se i program **susjedstva Brod na Kupi** čiji će najmlađi stanovnici sudjelovati u aktivnostima koje za njih sprema Prirodoslovni muzej Rijeka, posebno kada je riječ o integraciji manjinskih zajednica u društvo.

**Susjedstvo Unije**, u 2020. godini organizira slavlje zajedništva i festival puštanja zmajeva izrađenih od recikliranih materijala, u čemu će uživati mnoga djeca, dok **susjedstvo Vrbnik** na otoku Krku djecu u program uključuje kroz školu za mlade naraštaje sopaca i radionice izrade instrumenata od recikliranih materijala.

I naposlijetku, predstavljen će biti i program **susjedstva Crikvenica** o izgradnji suhozida na brdu Kotor, namijenjen djeci različitog uzrasta.

S obzirom da se u 2019. godini obilježava 30 obljetnica donošenja Konvencije UN-a o pravima djeteta, 25 godina od osnivanja dječjih foruma te 20 godina provođenja akcije „Gradovi/općine prijatelji djece“, kako navode organizatori, konferencija *Djeca u fokusu* idealna je prilika da se prezentiraju svi projekti i programi koji su omogućili da Gorski kotar postane prva mikroregije u RH u kojoj su sve jedinice lokalne samouprave stekle naziv „Prijatelj djece“. Na konferenciji će se osim upoznavanja šire javnosti s aktualnim temama koje imaju direktni utjecaj na kvalitetu života djece, predstaviti i primjeri dobre prakse te će se donijeti zaključci koji će se uobličiti u konkretne prijedloge i mjere.

*Programski pravac 27 susjedstava Europske prijestolnice kulture okuplja susjedstva diljem Primorsko-goranske županije i svako od njih povezuje s jednim susjedstvom iz jedne od 27 zemalja članica Europske unije, u suradnjama i razmjenama iskustava, običaja i svakodnevice. Time razvija dobre međuljudske odnose i stvara atmosferu uživanja u različitosti. Povezivanja i neformalne mreže suradnji zalog su budućih aktivnosti u području kulture koje će se nastaviti i nakon 2020. 27 susjedstava spaja ljude otoka, obale, zaleđa, gorja te samoga grada Rijeke. To su: Lovran, Opatija, Matulji, Kastav, Pehlin, Drenova, Škurinje, Turnić i Mlaka, Kampus na Trsatu, Jelenje, Čavle, Praputnjak, Kostrena, Crikvenica, Novi Vinodolski, otok Rab, otok Unije, grad Cres, grad Krk, Malinska, Vrbnik, Gomirje, Mrkopalj, Fužine, Delnice, Brod na Kupi i Gornji Kuti.*

Unaprijed zahvaljujem na objavi.

**Lena Stojiljković –** Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

M: +385 91 612 63 42